કલાકારોના અદ્ભુત પર્ફોર્મન્સ સાથે નિર્દેશન અને સ્ક્રીનપ્લે પણ ખૂબ જ સારાં છે. રામ માધવને ૧૪ વર્ષ પહેલાં ‘લેટ્સ ટૉક’ બનાવી હતી, પરંતુ એ ફિલ્મને એટલી વાહવાહી નહોતી મળી જેટલી એની ઍડ-કૅમ્પેનને મળે છે. જોકે ‘નીરજા’ દ્વારા તેમણે ખૂબ સારું કમબૅક કર્યું છે. કરાચીમાં ૧૯૮૬ની પાંચ સપ્ટેમ્બરે થયેલા પૅન ઍમ ફ્લાઇટ ૭૩ના હાઇજૅકની સ્ટોરીને તેમણે ખૂબ આકર્ષક રીતે રજૂ કરી છે. રામ માધવાણીએ નીરજાના જીવનમાં ચાલી રહેલી ઘટનાઓ અને આતંકવાદીઓની તૈયારીઓને એકસાથે ખૂબ સરસ રીતે રજૂ કરી છે. એનાથી ફિલ્મની વાર્તા તમને પકડી રાખે છે. ‘માર્ગરિટા વિથ અ સ્ટ્રૉ’નું એડિટિંગ કરી ચૂકેલાં મોનીષા આર. બલદવાએ ખૂબ સુંદર એડિટિંગ કર્યું છે. બે કલાક અને બે મિનિટમાં આ ફિલ્મ તમને જીવન કેવી રીતે જીવવું એ શીખવાડી જાય છે. ગીતકાર પ્રસૂન જોષીનાં ગીતોની પણ સારી અસર ફિલ્મ પર પડી છે. સરળ શબ્દોમાં કહીએ તો રામ માધવાણી ભાવનાઓનો બિઝનેસ કરી ગયા છે.